“สรพจน์” ยัน PACE เดินหน้าขายโครงการ-เพิ่มทุนกด “ดีอี” ลดฮวบ เสริมฐานธุรกิจโตแข็งแกร่ง
"สรพจน์" ยัน PACE เดินหน้าขายโครงการ-เพิ่มทุนกด "ดีอี" ลดฮวบ เสริมฐานธุรกิจเติบโตแข็งแกร่ง
8 พ.ย. 2560

นาย สรพจน์ เตชะไกรศรี ประธานเจ้าหน้าที่บริหาร บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE เปิดเผยว่า บริษัทฯ ได้วางแผนลดภาระหนี้และดอกเบี้ย ตลอดจนถึงแผนการดำเนินธุรกิจอย่างยั่งยืน
โดยแผนในระยะสั้น บริษัทฯ ได้เตรียมปรับโครงสร้างทางการเงินด้วยการขายโครงการอสังหาริมทรัพย์บางส่วนของบริษัทฯ ทำให้สามารถรับรู้รายได้ได้ทันที และเพิ่มทุนจดทะเบียนแบบจัดสรรให้กับผู้ถือหุ้นเดิม ซึ่งจะช่วยให้อัตราหนี้สินต่อทุนของบริษัทฯ ลดลงอย่างมีนัยสำคัญเหลือเพียงประมาณ 1.5 เท่า ซึ่งแผนการดำเนินธุรกิจนี้มีจุดประสงค์หลักเพื่อเป็นการสร้างความแข็งแกร่งให้กับสถานะการเงินของบริษัทฯ
ขณะที่แผนการขายอสังหาริมทรัพย์เพื่อการรับรู้รายได้นั้น ขณะนี้บริษัทได้เข้าทำบันทึกความเข้าใจ กับ บริษัท แสนสิริ จำกัด (มหาชน) หรือ SIRI ในการจำหน่ายโครงการนิมิต หลังสวน ทั้งโครงการ และ ห้องชุดที่ยังเหลือประมาณร้อยละ 25 ของโครงการเดอะ ริทซ์-คาร์ลตัน เรสซิเดนเซส บางกอก ทั้งนี้ โดยปัจจุบันแสนสิริอยู่ระหว่างขั้นตอนการตรวจสอบสถานะของทรัพย์สิน (Due Diligence)
ทั้งนี้ บริษัทฯ คาดว่าหากทั้งสองฝ่ายบรรลุข้อตกลง และเงื่อนไขข้อกำหนดต่างๆของธุรกรรมเสร็จสิ้นแล้ว บริษัทฯอาจสามารถรับรู้รายได้จากการขายโครงการดังกล่าวได้ในปี 2561 โดยจะนำเงินสดที่ได้จากการจำหน่ายทั้งสองโครงการนี้ไปลดภาระหนี้ต่อไป
นอกจากนี้บริษัทได้วางแผนที่จะเพิ่มทุนแบบจัดสรรให้กับผู้ถือหุ้นเดิม จำนวน 7,516 ล้านหุ้น ในราคาหุ้นละ 0.50 บาท รวมมูลค่า 3,758 ล้านบาท โดยจะออกใบสำคัญแสดงสิทธิที่จะซื้อหุ้นสามัญหรือ Warrant 2 รุ่น ให้กับผู้ถือหุ้นเดิมที่ใช้สิทธิในการเพิ่มทุนครั้งนี้ รวมเป็นจำนวน 4,009 ล้านหน่วย
พร้อมทั้งออกหุ้นเพิ่มทุนแบบจัดสรรหุ้นให้กับบุคคลในวงจำกัด จำนวน 1,500 ล้านหุ้น โดยเงินที่ได้จากการเพิ่มทุนในครั้งนี้จะนำไปพัฒนาโครงการต่างๆ ของบริษัทฯ ขยายธุรกิจในอนาคต และชำระหนี้หุ้นกู้และตั๋วแลกเงิน  ซึ่งภายหลังการเพิ่มทุนในครั้งนี้จะทำให้บริษัทสามารถลดภาระหนี้ตั๋วแลกเงินระยะสั้นได้อย่างมีนัยสำคัญ
นอกจากนี้ PACE มีการดำเนินธุรกิจหลักทั้งในประเทศอเมริกา ประเทศไทย และการเป็นเจ้าของสิทธิในแบรนด์ ดีน แอนด์ เดลูก้า ทั่วโลกแล้ว บริษัทฯ จะมุ่งเน้นไปที่การขยายสาขารูปแบบคาเฟ่ขนาดเล็กภายใต้แบรนด์ DEAN &amp; DELUCA xp และการพัฒนาไลน์ผลิตภัณฑ์ คอนซูเมอร์ แบรนด์ ที่เป็นแผนการผลิตสินค้าซึ่งจะใช้ช่องทางจัดจำหน่ายทั่วไปทั้งในและนอกร้านดีน แอนด์ เดลูก้า
โดยบริษัทฯ มีแผนที่จะใช้กลยุทธ์ในการทำงานร่วมกับพันธมิตรทางธุรกิจเพื่อผนึกกำลังในการต่อยอดธุรกิจใหม่สองไลน์นี้ โดยบริษัทมั่นใจว่าจะสามารถเติบโตอย่างก้าวกระโดด เนื่องจากแบรนด์ ดีน แอนด์ เดลูก้า เป็นแบรนด์ที่มีความแข็งแกร่ง และเป็นที่รู้จักอย่างกว้างขวาง ซึ่งขณะนี้ทางบริษัทฯ ได้รับความสนใจจากพันธมิตรทางธุรกิจหลากหลายประเทศที่พร้อมเข้าร่วมขยายธุรกิจใหม่ทั้ง 2 ไลน์ภายใต้เครื่องหมายการค้า ดีน แอนด์ เดลูก้า
สำหรับจุดชมวิว มหานคร อ็อบเซอร์เวชั่น เด็ค เป็นธุรกิจที่ต้องใช้เงินลงทุนแรกเริ่มสูงแต่เมื่อเริ่มเปิดดำเนินการแล้ว จะมีค่าใช้จ่ายในการบริหารต่อเนื่องค่อนข้างต่ำเมื่อเทียบกับรายได้ที่จะได้รับในระยะยาว เช่นเดียวกับ ธุรกิจรถไฟฟ้า หรือ โรงไฟฟ้า
โดยคาดว่าจะสามารถทำอัตรากำไรขั้นต้นที่มากกว่าร้อยละ 70 ซึ่งถือว่าได้ผลตอบแทนที่สูงกว่าการทำโครงการอสังหาริมทรัพย์ทั่วไป และยังเป็นทรัพย์สินที่ก่อให้เกิดรายได้ต่อเนื่องอีกหลายสิบปี ทั้งนี้ จุดชมวิว มหานคร อ็อบเซอเวชั่น เด็ค ปัจจุบัน ได้ก่อสร้างโครงสร้างหลักเสร็จสิ้นแล้ว และอยู่ระหว่างการตกแต่งภายใน ซึ่งบริษัทฯได้สำรองเงินทุนในส่วนนี้เป็นที่เรียบร้อยแล้ว
ทั้งนี้ภายหลังจากการเพิ่มทุนและขายสองโครงการดังกล่าว รวมถึงลดภาระหนี้สินที่มีภาระดอกเบี้ยระยะสั้นจนเกือบหมดสิ้นแล้ว PACE เชื่อมั่นว่าโครงสร้างทางการเงินของบริษัทฯ จะมีความแข็งแกร่งและมีประสิทธิภาพมากขึ้น และบริษัทฯ เชื่อว่ามีศักยภาพในการเติบโตสูงและเน้นการสร้างรายได้อย่างต่อเนื่องในอนาคต” นายสรพจน์กล่าว
 
ด้าน นายอาทิตย์ นันทวิทยา กรรมการผู้จัดการใหญ่ และประธานเจ้าหน้าที่บริหาร ธนาคารไทยพาณิชย์ จำกัด (มหาชน) หรือ SCB ในฐานะหนึ่งในธนาคารผู้ให้การสนับสนุนทางการเงินของ PACE กล่าวว่า ธนาคารไทยพาณิชย์เห็นด้วยกับแผนการปรับสถานะทางการเงินของเพซในครั้งนี้ ซึ่งนอกจากจะช่วยลดภาระหนี้ระยะสั้นแล้ว ยังช่วยเสริมสร้างฐานการเติบโตทางการเงินอย่างยั่งยืน และธนาคารมีความยินดีที่จะให้การสนับสนุนพร้อมกับทำงานร่วมกับเพซต่อไปในอนาคต
โดยหลังจากการปรับสถานะทางการเงินครั้งใหญ่นี้ PACE จะมีความสามารถในการเดินหน้าขยายธุรกิจโดยเฉพาะสองธุรกิจหลักสำคัญที่จะช่วยสร้างการรับรู้รายได้อย่างต่อเนื่อง คือ ธุรกิจอาหารและเครื่องดื่ม ดีน แอนด์ เดลูก้า และจุดชมวิว มหานคร อ๊อบเซอร์เวชั่น เด็ค
 